 Madaxweyne Muuse Biixi Cabdi, waxa uu hadal kooban u jeediyey masuuliyiinta iyo shaqaalaha maxkamadda sare, waxaana uu ku ammaanay hawsha adag ee ay qaranka u hayaan, isaga oo ku dhiirrigeliyey inay caddaalad iyo sinnaan ugu garsooraan bulshada ay adeegga u hayaan, waxaana isaga oo arrimahaas ka hadlaya uu yidhi, Bahda garsoorku marxado badan bay soo mareen, nasiib wanaag muddadii aynu distoorkeena samaysannay waxa inoo hirgalay aqoon badan oo xagga dhallinyarada ah oo waliba uu ugu horreeyo dhinaca sharcigu, Jaamacadda Hargeysa iyo jaamacadaha kala ee dalkuba waxa ay soo daayeen aqoon yahan dayar oo xoog ah, waxaana ay keeneen firfircooni, aqoon cusub, qoraallo, doodo dhinac walba ah, taas oo awood siisay garsoorayaashii hore ee iyagu khibradda hayey, aqoontiina bartay, waxaana aad ku guulaysateen inaad isla heshaan waayo araggii odayaasha hore iyo firfircoonidii dada yar iyo intan dambe hoggaamin wanaagsan oo aad hesheen oo aad dhammaantiin midowdeen. 